JEGYZŐKÖNYV

Készült: 2020. augusztus 27-én, 800 órakor Tiszagyulaházán, Tiszagyulaháza Község Önkormányzata Képviselő-testületének, a Művelődési Házban megtartott rendkívüli, nyilvános Képviselő-testületi üléséről.

Jelen vannak:

 Mikó Zoltán polgármester

 Megyesi Ákos alpolgármester

 Tóth Péter Benjámin képviselő

 Nagy János képviselő

Igazoltan távol: Dobos Lászlóné képviselő

Az ülés teljes időtartamára:

Dr. Nagy Attila kirendeltségvezető

 Mészárosné Szincsák Mária jegyzőkönyvvezető

Mikó Zoltán polgármester: Sok szeretettel köszönti a megjelenteket a rendkívüli Képviselő-testületi ülésen.

*Megállapítja, hogy a Képviselő-testület határozatképes, jelen van 4 fő megválasztott képviselő, igazoltan hiányzik 1 fő.*

Mikó Zoltán polgármester: Elmondja, hogy a mai ülésről hangfelvétel és jegyzőkönyv készül, melynek vezetésével Mészárosné Szincsák Máriát bízza meg. Ezután javaslatot tesz a meghívóban szereplő napirendi pontok tárgyalására:

1. Előterjesztés a települési önkormányzatok szociális célú tüzelőanyag vásárlásához kapcsolódó támogatásáról.

Előadó: Mikó Zoltán polgármester

Előterjesztés: írásos

1. Előterjesztés Kisgyőr községgel való testvértelepülési kapcsolat létrehozásáról.

Előadó: Mikó Zoltán polgármester

Előterjesztés: írásos

*A Képviselő-testület 4 igen szavazattal (a szavazásban 4 fő vett részt) – egyetért a napirendi pontok tárgyalásával.*

1./

Előterjesztés a települési önkormányzatok szociális célú tüzelőanyag vásárlásához kapcsolódó támogatásáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Elmondja, hogy az előző két évben tűzifára adtak be pályázatot. Sok negatív vélemény volt ezzel kapcsolatban, hogy nem volt száraz, túl vastag volt. Ebből kifolyólag most szénre gondolt, hogy azt kellene megpróbálni. 25 kg-os kiszerelésekben van, könnyebb a kiszállítása, kimérése. Egyeztetett a költségvetési ügyintézővel is, hogy be tudják- e vállalni az önerőt, illetve a támogatáshoz kapcsolódó plusz kiadást. Azt mondta, hogy igen. A pályázat beadásához szükséges a testület döntése, a határidő pedig augusztus 31-e. Van-e valakinek kérdése, hozzászólása?

Nagy János képviselő: Támogatja a pályázat beadását a szénre.

Tóth Péter Benjámin képviselő: Támogatja a szénre való pályázatot. Jónak tartja, hogy nem fát kapnak az idén.

Megyesi Ákos alpolgármester: Szintén támogatja a beadást.

Képviselő részéről több kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a települési önkormányzatok szociális célú tüzelőanyag vásárlásához kapcsolódó támogatásáról szóló határozati javaslattal, kézfelnyújtással szavazzon:

*A képviselő-testület a települési önkormányzatok szociális célú tüzelőanyag vásárlásához kapcsolódó támogatásáról szóló előterjesztést, 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

38/2020. (VIII. 27.) számú határozata

a települési önkormányzatok szociális célú tüzelőanyag vásárlásához kapcsolódó támogatásáról

Tiszagyulaháza Község Önkormányzata Képviselő-testülete úgy határoz, hogy a Magyarország 2020. évi központi költségvetéséről szóló 2019. évi LXXI. törvény 3. melléklet I. 8. pontja alapján a települési önkormányzatok szociális célú tüzelőanyag vásárlásához kapcsolódó támogatására pályázatot nyújt be 306 q barnakőszénre.

A Képviselő-testület kinyilatkozza, hogy nyertes pályázat esetén vállalja a támogatáson felül jelentkező 500 Ft/q +áfa mértékű önrészt, valamint a tüzelőanyag szállításából – ideértve a rászorulókhoz való eljuttatást is – származó költségeket, amelyeket az önkormányzat 2020. évi költségvetése általános tartaléka terhére biztosít.

A Képviselő-testület kijelenti, hogy a szociális rászorultság és a 2020. évi igénylés részletes feltételeit legkésőbb a tüzelőanyag megvásárlását követő 10. napon hatályba lépő rendeletében szabályozza, valamint vállalja, hogy a szociális célú tüzelőanyagban részesülőktől ellenszolgáltatást nem kér.

Felkéri a polgármestert, hogy a szükséges intézkedések megtételéről gondoskodjon, és felhatalmazza a pályázat benyújtásához, és végrehajtásához szükséges dokumentumok aláírására.

Határidő: 2020. augusztus 31. – pályázat benyújtására Felelős: Mikó Zoltán polgármester

 2021. február 15. – tüzelőanyag kiosztására

2./

Előterjesztés Kisgyőr községgel való testvértelepülési kapcsolat létrehozásáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Elmondja, hogy Kisgyőr polgármestere kereste meg azzal a szándékkal, hogy testvértelepülési kapcsolatot szeretne kialakítani Tiszagyulaházával. Nagyon jó a kapcsolat a két település között, régóta barter partnere az önkormányzatnak. A Képviselők is tudják, hogy a legutóbbi szobrok már Kisgyőrből valók a virágokért cserébe.

Amennyiben a testület úgy dönt, hogy létesítsenek testvértelepülési kapcsolatot, akkor ennek ünnepélyes aláírására szeptember 26-án kerülne sor Kisgyőrben, ahol egy nagyszabású rendezvény lesz. Ezen pedig részt kellene venni a képviselőknek is. Fellép az Eszterág Néptáncegyüttes, és jöhetnek Tiszagyulaházi lakosok is. Főzésre is lesz lehetőség és a chili is bemutatkozik, úgy, mint két évvel ezelőtt.

Van-e valakinek kérdése, hozzászólása?

Tóth Péter Benjámin képviselő: Hozzászólásában elmondja, hogy tudomása szerint Kisgyőr nagyon fejlődik az utóbbi időben. Szép kis település. Támogatja a kapcsolatot.

Képviselő részéről több kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a Kisgyőr községgel való testvértelepülési kapcsolat létrehozásáról szóló határozati javaslattal, kézfelnyújtással szavazzon:

*A képviselő-testület a Kisgyőr községgel való testvértelepülési kapcsolat létrehozásáról szóló előterjesztést, 4 igen szavazattal elfogadta (a szavazásban 4 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

39/2020. (VIII. 27.) számú határozata

Kisgyőr községgel való testvértelepülési kapcsolat létrehozásáról

Tiszagyulaháza Község Önkormányzata Képviselő-testülete kinyilvánítja azon szándékát, hogy Kisgyőr községgel testvértelepülési kapcsolatot kíván kialakítani az előterjesztés melléklete szerinti baráti szerződésben foglalt célok megvalósításáért.

Felhatalmazza a polgármestert a testvértelepülések közötti baráti szerződés aláírására.

Határidő: 2020. szeptember 30. Felelős: Mikó Zoltán polgármester

Mikó Zoltán polgármester: Tájékoztatásul elmondja, hogy a mai nap folyamán a hatodik szúnyoggyérítés fog megtörténni a településen.

Továbbá elkészült a Petőfi utca útfelújítása a Magyar Falu Program keretében. Minőségi munkát végzett a kivitelező.

Szintén a Magyar Falu Program keretében beadott több pályázat viszont nem nyert támogatást. Ilyen a Zrínyi – Kinizsi utca útfelújítása, Művelődési Ház felújítása, játszótér felújítása és az eszközbeszerzés. Folyamatban van még a sportpálya felújítása, amelyről még nem tudni, hogy részesül- e támogatásban. Most pedig a temető felújítása lesz beadva.

A külterületi mezőgazdasági út rendbetétele pedig még folyamatban van a kivitelező cég dolgozik rajta.

Ennyit szeretett volna elmondani. Van-e valakinek kérdése, hozzászólása?

Tóth Péter Benjámin képviselő: Közeleg az ősz és a gally, zöldhulladék elszállítása gondot jelent. Van-e rá valami megoldás?

Mikó Zoltán polgármester: Sajnos semmi olyan hely nincs a településen, ahová el lehetne szállítani. Égetni nem lehet, megoldás a komposztálás. Kint vannak a lakosságnál a komposztáló edények abban, vagy a kertben kell komposztálni.

Nagy János képviselő: Lomtalanítás ügyben érdeklődne, lesz-e?

Mikó Zoltán polgármester: Nincs már szervezett lomtalanítás. A lakosnak magának kell jelezni a szolgáltató felé megadott időpontban, hogy lomtalanítani akar.

Mivel az ülésen egyéb kérdés, hozzászólás nem hangzott el, Mikó Zoltán polgármester az ülést 845 órakor bezárta.

K. m. f.

Mikó Zoltán Dr. Kiss Imre

 polgármester jegyző